Continuăm proiectul "Casa Nouă", cu scopul de a vă oferi informații utile și verificate despre cumpărarea unei locuințe. Astăzi, publicăm o serie de sfaturi utile pentru cei care doresc să-și cumpere un apartament într-un bloc nou construit care este finalizat și bun de predat la cheie.
În această perioadă, în Ploiești și zonele limitrofe, sunt disponibile la vânzare numeroase apartamente care sunt finalizate.
Prețurile variază în funcție de suprafață, zona în care se află imobilele sau de nivelul finisajelor și dotărilor.
Indiferent de modalitatea de achiziție, credit bancar, programul Prima Casă, sau cu plata integrală, este important ca viitorul proprietar să aibă acces la toate informațiile privind noua locuință.
Astfel, vânzătorul trebuie să pună la dispoziție următoarele documente:
Act de proprietate teren (poate fi un contract de vânzare-cumpărare sau donație). Acolo unde este cazul și act dezmembrare teren pentru căi de acces,
Autorizație de construire. Documentul este emis de primăria pe raza căreia se află imobilul,
Proces verbal de recepție finală a lucrării,
Certificat de edificare a construcției,
Planul și actul de apartamentare,
Actul de intabulare pentru apartamentul care face obiectul tranzacției imobiliare.
Cu aceste documente cumpărătorul se poate adresa unui oricărui notar pentru perfectarea actelor, nefiind obligat să se adreseze notarului preferat/indicat de dezvoltatorul imobiliar.
Notarul verifică documentele puse la dispoziție de vânzător. Tot el obține extrasul de carte funciară.
Pentru perfectarea tranzacției imobiliare mai este nevoie de obținerea certificatului fiscal pentru taxe și ipozite, a certificatului de perfomanță energetică și dovada asigurării obligatorie a locuinței (PAD).
Când toate aceste condiții sunt îndeplinite se poate încheia și actul de vânzare cumpărare.
Așadar, dacă intenționați să cumpărați un apartament predat la cheie, sfatul nostru este să o faceți după ce v-ați asigurat că cele prezentate mai sus sunt în regulă și să evitați să dați curs ofertelor care au prețuri mult sub media pieței. De obicei, nu sunt sustenabile.